Die Peter-jasie Patriot - Nommer 21
Die Peter-jasie Patriot
'n Passie vir Afrikaans
Ons is mondig! Hierdie is nommer 21!
Nianell se nuwe CD, Angel Tongue is nou in platewinkels beskikbaar. (Sê 'n mens nog platewinkels??) In elk geval, ek kan nie uitgeluister raak nie, skaf dit gerus aan, dis fantasties! Nianell skryf en komponeer haar eie liedjies en kan sy SING!
Ek het onlangs navraag gedoen oor maniere om 'n kermis of kerkbasaar op te kikker en sodoende meer suksesvol te maak. Die terugvoer was heel interessant en ek het dit op ons gemeente webblad gesit. So as julle 'n kermis beplan, gaan kyk by www.brackendal.co.za en klik op die Kermiswenke skakel. As julle nog idees kan bysit, stuur vir my gerus e-pos en ek sit hulle by.
Charlize koors loop nog steeds hoog in SA! Ek het geen probleem daarmee nie, gee haar al die eer wat sy toekom. Ons kry min genoeg Suid Afrikaners wat in die buiteland presteer. Op RSG is daar 'n briljante advertensie waar Charlise se Oscar toespraak stuk-stuk in Afrikaans vertaal word. Ek lag elke keer as ek dit hoor. Wel gedaan, RSG! Ek het die advertensie as 'n .mp3, as enigiemand belangstel, laat my weet en ek stuur dit aan per e-pos. (880 kb groot)
Die plaaslike regter is 'n vrou wat geen nonsies vat ten opsigte van haar status nie. Eendag verskyn 'n ou dame voor haar as getuie.
Verskeie kere spreek die ou dame die regter aan as 'My Liefie'.
Uiteindelik kyk die regter die ou dame reguit in die oë en sê:
'Dis My EDELAGBARE Liefie.'
'n Dominee moes een Sondag die diens op 'n verafgeleë plattelandse dorpie lei en ry toe reeds Saterdagmiddag deur en gaan by een van die ouderlinge tuis. Sondagoggend toe die gasvrou hom nooi om te kom aansit vir ontbyt bedank hy daarvoor en sê hy sal liefs nie ontbyt nuttig nie, want hy het ondervind dat
hy nie op 'n vol maag kan preek nie.
Die gasvrou gaan toe nie kerk toe nie ten einde 'n goeie middagmaal voor te berei. Toe haar seuntjie uit die kerk kom vra sy hom: 'Jannie, en hoe het die
dominee toe gepreek?' 'Ag Ma,' sê hy. 'Hy kon maar net sowel sy brekfis geëet het.'
Ek was nog nooit 'n liefhebber van afval nie. Laasjaar by ons Gemeentefees eet ek toe 'n bakkie van Reppies se wenner afval, of so het hulle my vertel. Wel, ek het meeste van die inhoud kon inkry solank ek nie gekyk het wat ek eet nie. Nee, dankie, ek sal maar pass, ek gee die resep vir die van julle wat wel van afval hou!
2 klompe skappens (goed skoongeskraap)
water om in te kook
250 ml halfsoet wit wyn
sap van 1/2 suurlemoen
6 groot uie (gekap)
12 klein aartappeltjies
25 ml matige sterk kerriepoeier
2 ml rissiepoeier
10 ml donkerbruin suiker
asyn om mee aan te maak
250 g droëperskes
Sny pense in blokkies en plaas in driepootpot saam met water, wyn, suurlemoensap, sout, peper en skaapnek. Sit deksel op, plaas pot oor matig warm kole en laat koook tot inhoud sag is - ongeveer 3-4 uur.
Wanneer pensblokkies sag is en vleis van nekwerwels afval, verwyder nekwerwels, voeg uie en aartappels by inhoud en kook nog 30 minute lank.
Maak kerriepoeier, rissiepoeier en suiker met asyn aan en voeg saam met perskes by inhoud van pot. Sit deksel op en plaas weer op vuur vir 30 minute. Roer goed om en dien op.
Die Danville Hulpgroep is nou ook betrokke by die President Kruger Kinderhuis en die Margaretha Ackerman Tehuis
(Die Danville Hulpgroep) (President Kruger Kinderhuis)
(Margaretha Ackerman Tehuis)
As julle in die buiteland woon en smag na Suid Afrikaanse kos en goedere gaan kyk gerus hier, miskien is daar 'n winkel naby jou. As jy weet van 'n winkel wat nie op die lys is nie, laat my weet ek ek sit dit op!
Ek versamel yskasmagnete, my yskas hang al oor van allie magnete! Vir elke magneet wat ek ontvang (van oorsee, wat die land/staat/stad moet aandui) stuur ek een van SA aan die sender. Stuur my e-pos sodat ons kan reëlings tref.
.Ek sal enige terugvoer en/of voorstelle waardeer!. dankie - Peter